**Nemzetközi sztárzenekarok, világklasszis szólisták és megismételhetetlen együttműködések 2024-ben a Müpában**

**Bővül a Müpa 2023/24-es évadának programja: nemcsak Riccardo Muti és a Chicagói Szimfonikusok, Maria João Pires és Daniel Harding, Philippe Jaroussky, Francesco Corti és a Freiburgi Barokk Zenekar érkezik, de fellép a bluegrasslegenda Béla Fleck is, szimfonikus koncerttel készül az Aurevoir., sőt a közönség a legnevesebb kortárs magyar írókkal is találkozhat az idén nagykorúvá érett intézményben.**

A Müpa a korábbi évek gyakorlatától eltérően több szakaszban hirdeti meg a **2023/24-es évad** programját. A tavasszal bejelentett nevekhez most számos újabb csatlakozik, így **október 6-tól** már a 2024-es év előadásaira is válthatók jegyek.

Az elmúlt évek sikerlistáiról egyenesen a Müpa színpadára érkeznek a kortárs magyar irodalom legtöbbet forgatott szerzői. A **Literárium** esteken nemcsak **Tompa Andrea**, és **Szabó T. Anna**, de az elmúlt években a hazai kortárs irodalom egyik legkarakteresebb személyiségévé érett **Krusovszky Dénes** is fellép. Itt láthatja először a közönség **Grecsó Krisztián** *Időkirakó* című műsorát, a **Vers-estek** sorozaton pedig **Szabó Lőrinc** és **Kányádi Sándor** költészete kerül reflektorfénybe. A **Müpa Filmklub** újabb fejezetet nyit a ***Woody Allen menetben****,*míga **Jazz Showcase**-en a műfaj fiatal tehetségei mellett idén **Gyémánt Bálint**, a **New Fossils & Mathias Eick** és az **Àbáse** koncertjei színesítik az évadot.

A komolyzene rajongói is igazi csemegékre bukkanhatnak: a hagyományokhoz híven 2024-ben is **Fischer Ádám** indítja a programok sorát **Haydn** remekművével, *A teremtéssel*, amelyben visszatér a 2023-as Bartók Tavasz közönségkedvence **Benjamin Appl** is. A világ tíz legjobb együttese közé választott **Chicagói Szimfonikus** **Zenekar**, **Riccardo Muti** vezényletével lép fel, az elmúlt évtizedek egyik legjobb Mozart-játékosa, a portugál zongoraművésznő, **Maria João Pires** pedig a brit karmesterek vörös ördöge **Daniel Harding**, valamint a **Svéd Rádió Szimfonikus Zenekarával** kalauzolja a közönséget a 20. századi svéd zeneművektől a bécsi klasszikán át a német romantikáig.

Nagypéntek este csendül fel a zenetörténet egyik legjelentősebb egyházzenei alkotása, Bach *Máté-passió*ja, a régizene egyik legnagyobb presztízsű képviselője, a **Francesco Corti** vezényelte **Freiburgi Barokk Zenekar** és a virtuóz kontratenor **Philippe Jaroussky** értő tolmácsolásában.

A **Christina Pluhar** vezette **L’Arpeggiata**, a Mozart iránt pedig különös affinitással rendelkező **Rolando Villazónnal** és a nemzetközi operaszínpadokat meghódító **Baráth Emőkével** a főbb szerepekben, koncertszerű előadásban hozza el az osztrák csodagyerek *Il re pastore**(A pásztorkirály)* című operáját.

A Vashegyi György vezette **Nemzeti Filharmonikusok** Puccini remekművét, a ***Manon Lescaut***-t mutatja be az olasz zeneszerző halálának századik évfordulóján. A **Káel Csaba** rendezte, félig szcenírozott előadás boldogságra vágyó főhősnőjét a Puccini- és Verdi-szerepekben brillírozó olasz szoprán, **Monica Zanettin** kelti életre. **Kesselyák Gergely** és a jövőre kétszáz éves **Pannon Filharmonikusok** Mozart népszerű g-moll és Mahler talán legderűsebb hangvételű, IV. (G-dúr) szimfóniája mellett **az évad zeneszerzője**, **Orbán György** legújabb kompozíciójának ősbemutatójára is készül.

Tavasszal három kivételes művésznőt is köszönthetünk a Bartók Béla Nemzeti Hangversenyteremben. Először korunk egyik legünnepeltebb orgonaművésze, a lett **Iveta Apkalna** érkezik, aki kamaraestjére a trombitavirtuóz **Boldoczki Gábort** hívta partnerül, majd visszatér a Müpa közönségének régi kedvence, **Diana Damrau**, aki műsorában a műfaj két magyar klasszikusa, Lehár Ferenc és Kálmán Imre műveiből válogatott. Végre újra Magyarországon köszönthetjük a pekingi születésű **Yuja Wang**ot is, akibensőséges szólóestéjén többek közt Beethoven, Scarlatti és Sosztakovics zongoradarabjait szólaltatja meg.

A könnyedebb műfajok kedvelőinek is érdemes lesz várniuk a jövő évet. A világon a legtöbb kategóriában Grammy-díjra jelölt zenész, az amerikai bendzsólegenda, **Béla Fleck** – aki Bartók Béla után kapta keresztnevét – 2021-ben megjelent, Grammy-díjas lemezének dalaival és egy igazi all star bluegrassegyüttes élén tér vissza Budapestre. A könnyűzene magyar képviselői is nagyon készülnek már 2024-re: az **Aurevoir.** dalai a Szolnoki Szimfonikusok klasszikus hangzásával megtámogatva kapnak új dimenziót, **Henri Gonzo** és zenekara, a **Papírsárkányok** vendégekkel kiegészülve, neoklasszicista hangszereléssel mutatják be irodalmi ihletésű, idén tavasszal megjelent albumuk dalait, a 21. század első nagy hazai tévés-zenés tehetségkutatójának sztárja, **Oláh Ibolya** pedig saját zenekarával és a tőle megszokott őszinteséggel és zenei mélységgel érkezik a Müpába.

A Müpában mutatja be *Én csépem* című, bemutatkozó lemezét az új népiénekes-generáció egyik legnagyobb tehetsége**, Básits Branka, Sebestyén Márta** pedig legkedvesebb zenészkollégáival és pályatársainak időközben népzenésszé serdülő gyermekeivel – köztük a **Söndörgő** együttes tagjaival – közös koncertjén bizonyítja be, hogy a népzene minden generációhoz megtalálja az utat.

A zene mellett a tánc is otthon van a Müpában, első ízben lesz látható a Fesztivál Színházban a **Győri Balett** 2022 telén bemutatott darabja, a *Peer Gynt*. Velekei László egész estés koreográfiája saját olvasatot kínál a 19. századi drámairodalom egyik legösszetettebb alakjáról. Visszatér a **Szegedi Kortárs Balett** népszerű mesebalettje, a *Hamupipőke*,de újra látható lesz a **Pécsi Balett** és Vincze Balázs klasszikus alapokra épülő kortárs koreográfiája, a *Carmina Burana*, valamint **Feledi János** a Liszt Ünnepen debütáló, háromrészes táncetűdje is. Az új évben is műsoron lesz a **2023/24-es évad együttesének** választott **Magyar Nemzeti Táncegyüttes** két, ősszel bemutatott ifjúsági előadása, a *Végvárak, vitézek* és az *Éljen, Petőfi!*, visszatér Csengery Dániel gyerekoperája, a ***Holle anyó***, és természetesen a **Recirquel** sikerdarabja, a *Solus Amor* sem maradhat el.

A most bejelentett előadásokra ezúttal is a **Müpa+ hűségprogram** tagjai vásárolhatnak elsőként jegyet: **platina** szinten **október 3-án**, **arany** szinten **október 4-én**, **ezüst** szinten pedig **október 5-én 10 órától** veszi kezdetét az elővásárlási időszak. A hűségprogram **alapszinten** lévő tagjai, valamint a **nagyközönség** számára **október 6-án 10 órától** nyílik meg a lehetőség, hogy jegyet váltsanak az új előadásokra, személyesen a Müpa jegypénztárában, illetve online a [www.mupa.hu](http://www.mupa.hu) oldalon.

A 2024-es év új programjairól a bővebben a következő linken olvashat: <https://bit.ly/Mupa_2024>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Müpa kommunikáció
E-mail: sajto@mupa.hu